Røkke fikk laks på første fengselsdag
ARTIKKELEN ER OVER 12 ÅR GAMMEL Hjemmesiden til Hof fengsel - Det er kult at han havnet akkurat her. Han skulle egentlig komme først i morgen, men overrasket alle. Han ville sikkert slippe unna alle papparaziene, sier en innsatt ved fengselet til VG Nett. Bildespesial:Slik skal Røkke sone straffen Kjell Inge Røkke ble dømt til 30 dagers ubetinget fengsel for å ha bestukket en svensk skipsinspektør i den såkalte båtsertifikatsaken. Han var innkalt til å starte soningen fredag 31. august klokken 10.00. - Fikk tilbud fra fengselet Kjell Inge Røkkes talsmann Rolf Nereng bekrefter overfor VG Nett at Røkke startet soningen torsdag. - Han fikk et tilbud om å starte soningen en dag før, og den muligheten brukte han, sier Nereng til VG Nett. Fengselssjef Kjersti Soelberg sier til VG Nett at alle de innsatte ved Vestfold-fengselet må sone på tomannsceller, og at de ikke gjør noen unntak for kjendisfanger. - Alle behandles likt - Alle behandles likt her, sier Soelberg til VG Nett. Røkke skal ha ankommet fengselet i 13-tiden i ettermiddag. - Han oppfører seg helt normalt og går rolig rundt her inne. Jeg satt på bordet ved siden av ham under middagen. Han spiste laks med to poteter, forteller en annen innsatt til VG Nett. Se også:Her er hele Røkke-dommen Etter middagen fikk han selv hilst på Hofs nye kjendisfange. - Han var rolig og sa at han bare var innstilt på å sone dommen, forteller medfangen. Det er plass til 105 fanger ved Hof fengsel i Vestfold. I dag er det kun 80 fanger som soner ved fengselet. - Vi kan ta dommer på inntil to år. Men gjennomsnittsdommen for en fange her er på 34 dager, sier fengselssjef Soelberg. - Det fløt av dop Kjell Inge Røkke er ikke den første kjendisen som har sonet en dom ved den åpne anstalten i Hof kommune. For knappe to år siden sonet komiker og programleder Sturla Berg Johansen en fartsdom der. Han fikk sjokk av hvor mye narkotika som var innenfor murene. - Her fløt det av dop. Det var dop overalt, sa Sturla Berg Johansen til P4 i januar 2006. I dag ønsker ikke Berg Johansen å rippe opp i situasjonen ved fengselet, men har følgende melding å komme med til kjendismilliardæren: - Lykke til Røkke. Det går sikkert kjempefint. Les også:Tjener 100 millioner på dommens dag Etter at Berg Johansen gikk åpent ut og kritiserte forholdene ved Hof fengsel, vedtok Stortinget å gi mer penger til sikkerhetstiltak ved fengselet. Hof fengsel har fått et nytt gjerde og kameraovervåkning som skal hindre innsmugling av narkotika. - Det er betraktelig mindre narkotika i Hof fengsel i dag, sier fengselssjef Soelberg til VG Nett.
Kjell Inge Røkke overrasket alle og startet soningen sin ved Hof fengsel i dag - en dag før planen. Til middag fikk fiskeren pannert laks.